«ዲፕሎማሲያችን…በአካባቢያችን ሰላም፣ ልማትና ዴሞክራሲ እንዲመጣ ከፍተኛ እገዛ አድርጓል»- ጠቅላይ ሚኒስትር ኃይለማርያም ደሳለኝ
¬-የኢትዮጵያ መንግሥት የአክራ ሪዎችና ጽንፈኞችን ጉዳይ በሰከነ መንገድ መያዙ እነርሱ እንዲጋለጡና ከእምነቱ ተከታዮች እንዲነጠሉ ለማድረግ ማስቻሉን ጠቅላይ ሚኒስትር ኃይለማርያም ደሳለኝ አስታወቁ። ጠቅላይ ሚኒስትር ኃይለማርያም በተለይ ከአዲስ ዘመን ጋዜጣ ጋር ባደረጉት ቃለ ምልልስ እንዳ ስታወቁት፤ መንግሥት ጉዳዩን በሰከነ መንገድ መያዙ አክራሪዎቹና ጽንፈኞቹ በሚገባ እንዲጋለጡ ለማድረግ ትልቅ እድል ፈጥሯል። እነርሱ የያዙት አቋም የራሳቸው ብቻ እንዳልሆነና ከውጭ ኃይሎች ጋር ያላቸው የግንኙነት መረብ ምን እንደሚመስል በአግባቡ ለማጋለጥና ለማሳወቅም ያስቻለ ሆኗል።አክራሪና ጽንፈኞቹ የሚያነሱት የሃይማኖት ጉዳይ እንዳልሆነ በግልጽ መታየቱን ያመለከቱት ጠቅላይ ሚኒስትሩ፤ «መንግሥት ጉዳዩን በትዕግስት መያዙ የእምነቱ ተከታዮች የአክራሪዎቹ ዓላማ የሃይማኖት ሳይሆን ኢትዮጵያን የማተራመስ ጉዳይ መሆኑን ለማስረዳት አስችሏል» ብለዋል።መንግሥት የአክራሪና የጽንፈኞችን ጉዳይ በብልሃትና በትዕግስት መያዙ ተገቢ መሆኑን ጠቁመው፣ በሰከነ ሁኔታ ነገሮችን መያዙ የተሳሳቱ ወገኖች ወደ ትክክለኛው ሥርዓት እንዲመጡ ለማድረግ መሆኑን አመልክተዋል።እነዚህ ኃይሎች ሃይማኖትን ሽፋን አድርገው የሚንቀሳቀሱ፣ የውጭ ከፍተኛ የመዋዕለ ንዋይ ድጋፍ አግኝተውና በርካታ ስልጠናዎችም ተሰጥቷቸው የተመለሱ አካላት መሆናቸውን የጠቆሙት ጠቅላይ ሚኒስትሩ፤ አክራሪዎቹ ለሃይማኖታቸው ቀናኢ የሆኑ የእምነቱ ተከታዮች ወደዚህ ጫፍ እንዲሄዱ ለማድረግ አሳሳች መረጃዎችን በመስጠት እንደሚያደናግሩ ተናግረዋል።«እነዚህን ኃይሎች ለመነጠል በእምነቱ ተከታዮች ዘንድ የአስተሳሰብ ለውጥ ለማምጣት የሚያስችል የማስረዳት ሥራ ያስፈልግ ነበር፤ ይህም የተወሰነ ጊዜ ወስዶብናል» ያሉት ጠቅላይ ሚኒስትሩ፤ ይህ ሳይሰራ በአክራሪዎችና በጽንፈኞች ላይ አስተዳደራዊ ወይም ሕጋዊ እርምጃ በመውሰድ መነጠል እንደማይቻል አብራርተዋል።«በአሁኑ ወቅት በአክራሪዎቹና ጽንፈኞቹ ላይ እርምጃ መውሰድ ጀምረናል» ያሉት ጠቅላይ ሚኒስትሩ፤ ይሄ እርምጃ ተጥናክሮ የሚቀጥል መሆኑን አረጋግጠዋል፡፡ በአዲስ አበባ ከተማ ህዝቡ አክራሪዎቹንና ጽንፈኞቹን የሚቃወም ሰላማዊ ሰልፍ ባለፈው ሳምንት ማካሄዱንም አስታውሰው፤ ይሄ የሚያሳየው «እነዚህ ኃይሎች አሁን ከሕዝቡ መነጠላቸውን ነው» ብለዋል። አክራሪና ጽንፈኛ ኃይሎቹ ከተነጠሉ አስተዳደራዊና ሕጋዊ እርምጃ ለመውሰድ ቀላል እንደሚሆን የጠቆሙት ጠቅላይ ሚኒስትሩ፤ «የተወሰደውም እርምጃ ውጤታማ ይሆናል» ብለዋል፡፡እንደ ጠቅላይ ሚኒስትር ኃይለማርያም ገለጻ፤ በመንግሥት በኩል እስካሁን ድረስ የተደረገው ጥረት እነዚህ ኃይሎች የሚከተሉት መንገድ አደገኛ መሆኑን የማስተማር ሥራ ነው። በእምነታቸው ምክንያት በተሳሳተ መረጃ ሳቢያ ከአክራሪዎቹ ጋር የተቀላቀሉ ወይም የተደናገሩ ሰዎችን በተለይም ወጣቶችና ሴቶችን በዚህ ጉዳይ ላይ በሚገባ ማሳመን ነው፡፡ እነዚህ ኃይሎች በኢትዮጵያ ውስጥ መንግሥታዊ ሃይማኖት ወይም ሃይማኖታዊ መንግሥት እንዲፈጠር የሚል ጽኑ እምነት እንዳላቸው ይጠቁማሉ፡፡«መንግሥት በመጀመሪያ ደረጃ በሃይማኖት አክራሪዎች ላይ ትልቅ ትኩረት የሚሰጥበት ዋናው ምክንያት ሕገ መንግሥቱን የሚንዱ በመሆናቸው ነው» ያሉት ጠቅላይ ሚኒስትሩ፤ ሕገ መንግሥቱ ከተናደ ደግሞ የአገሪቱ ህልውና አደጋ ውስጥ እንደሚገባ አመልክተዋል። ስለዚህ ሕገ መንግሥቱን ማስከበርና ማክበር የመንግሥትም የዜጎች ሁሉ ተግባርና ኃላፊነት እንደሆነም አስገንዝበዋል። በሁለተኛ ደረጃም ከእምነቱ መስመር ውጪ መጓዝ የማይፈልጉትን ወገኖች በሙሉ በጉልበትና በኃይል አንዳንዴም በቅርቡ እንደታየው የሚቃወ ሟቸውን የእምነቱ ተከታዮችን በመግደል፣ አብያተ ክርስቲያናትንና መስጂዶችን በማቃጠልና በመሳሰሉት መንገዶች መጠቀማቸውም ሌላው መንግሥት ለጉዳዩ ትኩረት እንዲሰጥ ያደረገው ምክንያት እንደሆነም አመልክተዋል፡፡እነዚህ አክራሪና ጽንፈኛ ኃይሎች ከዚህም አልፈው መንግሥት ያስቀመጣቸውን የኢኮኖሚና የማህበራዊ ልማት ፖሊሲዎችን ጭምር የእምነቱ ተከታዮች እንዳይቀበሉት እያደረጉ መሆናቸውም እንዲሁ ሌላው መንግሥት ለጉዳዩ ትኩረት እንዲሰጥ ያደረገው ጉዳይ ነው።እንደ አቶ ኃይለማርያም ገለጻ፤ አሁን አክራሪዎቹ ከሻዕቢያ መንግሥት ጋር መሆናቸውም ተረጋግጧል። ግንቦት ሰባት የተባለው ሽብርተኛ ቡድንም ዋንኛው አቀንቃኝ መሆኑም ታውቋል። ኢሳትና የአፍሪካ ቲቪ የተባሉትን ጣቢያዎች በመጠቀምም አክራሪነትን ለማራመድ እየሰራ መሆኑ ታውቋል። እንደ ኦነግ ያሉ ኃይሎች አቅማቸው ውሱን ቢሆንም ከሻዕቢያ መንግሥት ጋር በመሆን አፍራሽ ተልዕኳቸውን እያራመዱ ናቸው። በሀገር ውስጥም እንደ ሰማያዊ ፓርቲ ያሉትን መሳሪያ ለማድረግ እየሰሩ መሆናቸው ተለይቷል።አክራሪዎቹና ጽንፈኞቹ ከውጭ ኃይሎች ጋር የተገናኘ መረብ እንዳላቸውና ይህም መረብ በአቋራጭ ወደ ሥልጣን ለመምጣት ከሚፈልጉ አንዳንድ ተቃዋሚ ፓርቲዎች ጋርም የተሳሳረ መሆኑን ጠቅላይ ሚኒስትሩ አመልክተው፤ ለዚህም ነው ተቃዋሚ ፓርቲዎች መንግሥት አክራሪነትንና ጽንፈኝነትን ማውገዙን መደገፍ ሲገባቸው እየተቃወሙ እንደሚገኙ አመልክተዋል።«እነዚህ ወገኖች አክራሪነትና ሽብርተኝነት የለም የሚሉ ከሆነ እነርሱም የሉም ማለት ነው» ያሉት አቶ ኃይለማርያም፤ ማንም ሰው የሚያውቀውን የአክራሪነትና ሽብርተኝነት ጎጂነት እነርሱ የማያውቁ ከሆነ «ኃላፊነት ለመሸከም ብቃቱም የላቸውም ማለት ነው» ብለዋል።«ተቃዋሚ ፓርቲዎች በሰላማዊና ህጋዊ መንገድ ተወዳድረው ለማሸነፍ መሥራት አለባቸው፤ ተወዳድሮ ማሸነፍ የሚያስችል ሥርዓት በሀገሪቷ አለ፤ ይህን አፍራሽ ተልዕኮ ከማራመድ መታረም አለባቸው» በማለትም አስገንዝበዋል። ከሽብርና አክራሪ ኃይሎች ጋር ተሰልፈው የሚጓዙ ከሆነም መንግሥት ሕገ መንግሥታዊ ሥርዓቱን ማስከበሩን እንደሚ ቀጥልም አረጋግጠዋል።(አዘ)